Európsky systém pre cestovné informácie a povolenia

Cestovné povolenia vydávané v rámci Európskeho systému pre cestovné informácie a povolenia (ETIAS) sa vyžadujú pri vstupe na vymedzené územia. Túto požiadavku zaviedla Európska únia pre štátnych príslušníkov oslobodených od vízovej povinnosti, ktorí cestujú do schengenského priestoru a Bulharska, na Cyprus a do Rumunska. 
Systém ETIAS sa podobá iným elektronickým cestovným povoleniam, ako je systém ESTA v Spojených štátoch amerických, ako aj systémom, ktoré zaviedli v Austrálii, Kanade a na Novom Zélande a ktoré plánuje zaviesť Spojené kráľovstvo.
Začiatok prevádzky systému ETIAS sa očakáva v roku 2025. Po uvedení systému do prevádzky bude nasledovať prechodné obdobie a šesťmesačná odkladná lehota.
História.
Myšlienku elektronického systému cestovného povolenia prvýkrát predostrela Európska komisia v roku 2016. Systém ETIAS bol formálne vytvorený nariadením Európskeho parlamentu a Rady (EÚ) 2018/1240 z 12. septembra 2018.
Geografický rozsah.
Európske krajiny vyžadujúce ETIAS.
30 európskych krajín, ktoré budú od cestujúcich oslobodených od vízovej povinnosti vyžadovať, aby mali cestovné povolenie ETIAS. Ide o tieto krajiny:
Oprávnení štátni príslušníci.
Štátni príslušníci krajín mimo EÚ, ktorí sú oslobodení od vízovej povinnosti, musia požiadať o cestovné povolenie ETIAS. Ide o tieto krajiny: 
Podanie žiadosti o cestovné povolenie ETIAS.
Cestujúci oslobodení od vízovej povinnosti budú musieť vyplniť online formulár žiadosti buď prostredníctvom oficiálneho webového sídla systému ETIAS (https://europa.eu/etias) alebo prostredníctvom oficiálnej mobilnej aplikácie.
Podanie žiadosti o cestovné povolenie v systéme ETIAS podlieha poplatku vo výške 7 EUR. Žiadatelia, ktorí majú menej ako 18 alebo viac ako 70 rokov, sú od tohto poplatku oslobodení. Od poplatku za podanie žiadosti sú oslobodení aj rodinní príslušníci občanov EÚ alebo štátnych príslušníkov tretích krajín, ktorí majú právo na slobodný pohyb v celej Európskej únii.
Očakáva sa, že väčšina žiadostí o cestovné povolenie ETIAS bude spracovaná v priebehu niekoľkých minút. V niektorých prípadoch môže proces trvať až 14 dní, ak sa žiadateľ vyzve, aby poskytol doplňujúce informácie alebo dokumentáciu na podporu svojej žiadosti, alebo až 30 dní, ak je pozvaný na pohovor. 
Cestovné povolenie ETIAS bude prepojené s cestovným pasom cestujúceho. Platí počas obdobia 3 rokov alebo do uplynutia doby platnosti pasu použitého pri podaní žiadosti, podľa toho, čo nastane skôr. Ak cestujúci dostane nový cestovný pas, musí požiadať o nové cestovné povolenie ETIAS. 
S platným cestovným povolením ETIAS môžu cestujúci, ktorí sú oslobodení od vízovej povinnosti, vstupovať na územie 30 európskych krajín tak často, ako si želajú, pokiaľ ide o krátkodobé pobyty – zvyčajne na obdobie maximálne 90 dní v priebehu každého obdobia 180 dní. Toto povolenie im však nezaručuje vstup na uvedené územie. Pri príchode na hranicu príslušník hraničnej polície požiada cestujúcich o predloženie cestovného pasu a iných dokladov a overí, či spĺňajú podmienky vstupu vymedzené v Kódexe schengenských hraníc. 
Žiadatelia, ktorých povolenie ETIAS bude zamietnuté, odvolané alebo zrušené, budú mať právo sa odvolať. Odvolania riešia príslušné orgány európskych krajín, ktoré vyžadujú ETIAS.
EÚ varuje cestujúcich pred neoficiálnymi webovými sídlami týkajúcimi sa systému ETIAS a uvádza, že hoci niektoré z týchto webových sídiel sú prevádzkované skutočnými podnikmi, iné môžu konať s nečestným úmyslom.